Document ID: 32014R1320

KOMISIJOS REGLAMENTAS (ES) Nr. 1320/2014
2014 m. gruodžio 1 d.
kuriuo iš dalies keičiamas Tarybos reglamentas (EB) Nr. 338/97 dėl laukinės faunos ir floros rūšių apsaugos kontroliuojant jų prekybą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1) ypač į jo 19 straipsnio 5 dalį,
kadangi:
(1)
Reglamente (EB) Nr. 338/97 pateikti gyvūnų ir augalų rūšių, kurių prekyba yra ribojama arba kontroliuojama, sąrašai. Į tuos sąrašus yra įtraukti Nykstančių laukinės faunos ir floros rūšių tarptautinės prekybos konvencijos (CITES, toliau - Konvencija) priedėliuose pateikti sąrašai;
(2)
neseniai į Konvencijos III priedėlį įtrauktos šios rūšys: Nikaragvos prašymu - Dalbergia tucurensis (su anotacija); Pakistano prašymu - Antilope cervicapra, Boselaphus tragocamelus, Capra hircus aegagrus, Capra sibirica, Gazella bennettii, Pseudois nayaur, Axis porcinus, Herpestes edwardsi, Herpestes javanicus, Hyaena hyaena, Lophura leucomelanos, Pavo cristatus, Pucrasia macrolopha; Rusijos Federacijos prašymu - Quercus mongolica ir Fraxinus mandshurica (abi su anotacijomis);
(3)
nė viena valstybė narė nepateikė išlygos dėl šių pakeitimų;
(4)
todėl, iš dalies pakeitus Konvencijos III priedėlį, būtina pakeisti ir Reglamento (EB) Nr. 338/97 C priedą;
(5)
nedidelėje Tanzanijos teritorijoje gyvenanti Lygodactylus williamsi Tarptautinės gamtos apsaugos sąjungos (angl. IUCN) Raudonojoje nykstančių rūšių knygoje įrašyta kaip sparčiai nykstanti rūšis. Pranešama, kad gyvūnus paimant iš gamtos tarptautinei naminių gyvūnų prekybai, rūšiai daromas tokio masto tiesioginis poveikis, kad populiacijai kyla grėsmė. Yra žinoma, kad šia rūšimi - daugiausia laukiniais jos egzemplioriais - prekiaujama Sąjungoje ir jos paklausa akivaizdi. Todėl Lygodactylus williamsi atitinka įtraukimo į Reglamento (EB) Nr. 338/97 B priedą kriterijus remiantis to reglamento 3 straipsnio 2 dalies c punkto i papunkčiu. Komisija konsultavosi su Tanzanijos Jungtine Respublika dėl galimo rūšies įtraukimo į Reglamento (EB) Nr. 338/97 B priedą. Todėl Lygodactylus williamsi reikėtų įtraukti į to reglamento B priedą;
(6)
2001 m. Bradypus pygmaeus buvo atskirta nuo Bradypus variegatus. Per klaidą ta rūšis nebuvo įtraukta į Konvencijos II priedėlį. 2013 m. lapkričio 20 d. praleidimo klaida buvo ištaisyta, taigi dabar Bradypus pygmaeus turėtų būti įtraukta į Reglamento (EB) Nr. 338/97 B priedą;
(7)
Lophura leucomelanos reikėtų išbraukti iš D priedo, kadangi rūšis įtraukta į C priedą;
(8)
„ekstrakto“, „supakuotų ir mažmeninei prekybai paruoštų gatavų produktų“, „miltelių“ ir „medžio drožlių“ terminų apibrėžtys turėtų būti įtrauktos į Pastabas dėl A, B, C ir D priedų aiškinimo, kadangi dėl tų apibrėžčių susitarta 2013 m. kovo mėn. vykusiame 16-ajame Konvencijos šalių susitikime;
(9)
Agalychnis spp. skirtą išnašą reikėtų išbraukti, kadangi patvirtinus Taksonominį į Konvenciją įtrauktų varliagyvių sąrašą ta išnaša nebereikalinga;
(10)
su koralais susijusią anotaciją reikėtų atnaujinti, kad ji atitiktų Konvencijos priedėlius;
(11)
siekiant aiškumo padaryti kai kurie redakciniai priedėlių pakeitimai;
(12)
atsižvelgiant į pakeitimų apimtį, siekiant aiškumo visą to reglamento priedą tikslinga pakeisti nauju;
(13)
todėl Reglamentas (EB) Nr. 338/97 turėtų būti atitinkamai iš dalies pakeistas;
(14)
šiame reglamente numatytos priemonės atitinka Prekybos laukine fauna ir flora komiteto, įsteigto pagal Reglamento (EB) Nr. 338/97 18 straipsnio 1 dalį, nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 338/97 priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gruodžio 1 d.

Labels: 3
20